Candidatul PSD pentru președinția Consiliului Județean Suceava, deputatul Gheorghe Șoldan, a participat, în a doua zi de Paște, la o amplă manifestare organizată în Mălini de primarul acestei comune, Petru Nistor. „M-am bucurat să petrec a doua zi de Paște într-una dintre cele mai frumoase comune din județ, dar și din România, Mălini, împreună cu aproximativ 1500 de mălinari și cu gospodarul lor, primarul Petru Nistor”, a spus Gheorghe Șoldan. El a subliniat faptul că potrivit statisticilor, zeci de mii de turiști vin anual la Mălini, iar acest lucru se datorează exclusiv primarului Petru Nistor, care a dezvoltat foarte mult comuna, devenită stațiune de interes local.
Gheorghe Șoldan a transmis că în încercarea de a continua dezvoltarea proiectelor de turism pentru comunitatea sa, Petru Nistor nu a beneficiat însă de sprijinul necesar din partea actualei conduceri a Consiliului Județean Suceava, situație care s-a înrăutățit în ultimii ani.
„Este încă o dovadă de demagogie politică din partea <întâiului bucovinean>, care de peste 10 ani nu reușește să finalizeze modernizarea Drumului Talienilor, cu care se tot laudă în ultimele trei campanii electorale. Un proiect de modernizare inițiat de ministrul Dezvoltării din acea perioadă. Proiect pe care Flutur vrea să-l finalizeze în sfârșit, după un deceniu, și să taie panglica înainte de alegerile din iunie, pozând victorios pentru o nouă realizare măreață, ale cărei merite nu îi aparțin”, a declarat Gheorghe Șoldan. El a precizat că îl bucură faptul că primarul Petru Nistor a acceptat să fie în echipa sa și să îl susțină pentru președinția CJ Suceava. „Măliniul trebuie să se dezvolte, iar exemplul unei astfel de administrații de succes trebuie multiplicat. Vreau să dezvolt fiecare localitate din județ și am foarte mulți specialiști în echipa mea, alături de care pot multiplica administrațiile care fac deja performanță.
Vremea în care un singur om conduce acest județ trebuie să apună. Vremea în care un singur om dă lumină, bate toaca, cântă, joacă, dă tonul cântărilor, iese din ou și cine știe ce-i mai trece prin cap nu mai poate continua. Avem nevoie de o echipă la conducerea județului, avem nevoie de o schimbare a ritmului de dezvoltare a județului Suceava. Un drum la 10 ani nu este, cu siguranță, drumul cel bun”, a încheiat Gheorghe Șoldan.